‘Sportverbod strydig met internasionale regulasies’Argieffoto. Mbalula het vroeër die dag aangekondig die vier hoof-sportfederasies mag voortaan nie gasheer speel vir enige groot internasionale sportgebeurtenisse in die land nie, aangesien hulle volgens hom nie hul transformasieteikens bereik het nie. Die aankondiging volg op die onlangse uitslae van die derde Eminent Persons Group se 2014/2015 verslag oor transformasie in sport. Kallie Kriel, uitvoerende hoof van AfriForum, het gesê internasionale sportregulasies verbied enige vorm van politieke inmenging in sport uitdruklik. Kriel het gesê die organisasie sal sy regspan versoek om stappe te ondersoek om klagtes in dié verband by internasionale sportliggame in te dien. “Die minister se verbod is niks anders as afpersing om sportliggame te dwing om die regering se rasse-ideologie van transformasie af te dwing. Die grootste hindernis tot toegang tot sportgeleenthede vir alle Suid-Afrikaners lê beslis by die regering,” het hy gesê. Kriel het ook gesê dit is die regering se verantwoordelikheid om sportfasiliteite te verskaf en ’n onderwysstelsel wat goed werk te vestig om kinders aan sport bloot te stel. Mbalula het vroeër Maandag gesê hoewel die Suid-Afrikaanse Sokkervereniging (Safa) sy transformasieteikens gehaal het, hy teleurgesteld is in die swak vordering om sokker ook na voormalige model C en privaatskole uit te rol.